三辰硯屏歌
作者：楊萬里
朝代：宋

paragraphs: 天小紫，日淡紅，月光正與日相通。
一星雪白大於黍，走近月旁無半武。
吾聞三辰不並明，如何日中見月星。
霜後梨花定非瑞，春秋獲麟不應貴。
君不見八月十五夜向晨，東方亭亭升火輪，西有玉李伴金盆。
是時三辰正如許，君不著眼君莫論。
吾家大阮嗜文字，看書到曉那能睡。
三辰并光射窗几，影落硯屏不容洗。
就中月輪景特奇，桂樹可數葉與枝。
炯如秋水涵荇藻，天巧此豈人能爲。
懷璧未爲罪，借書未爲癡。
公當十襲古錦帊，如何傳翫十手把，不防夜半有力者。